**Soul** on popmuusika žanr, mis on pärit Ameerika Ühendriikide afroameerika kogukondadest 1950. aastate lõpust. Souli juurteks on peetud gospelmuusikat ehk afroameeriklaste vaimulikku muusikat ning inspiratsiooni on ka andnud džässmuusika ning rütmibluus. Souli stiili tunnusteks on rõhk rütmil, mis tihti on käeplaksud või muu kehaosa kasutamine pillina, soololaulja ja taustalauljate omavaheline vestlus ning instrumentaal improvisatsioon. Sõna „soul" inglisekeelne tähendus on hing – laulud põhinevad inimlikel emotsioonidel ning isiklikel teemadel – armastus, viha, valu, vabadus jms.

Souli populaarsust aitasid kasvatada plaadifirmad nagu Motown, Atlantic ja Stax, kes sõlmisid aktiivselt plaadilepinguid ning toetasid afroameerika artistide karjääri, kui 1960. aastatel oli veel rassiline segregatsioon. Soul oma mitmete alastiilidega ühendas afroameeriklaste kogukondi ja andis neile hääle, et väljendada enda sotsiaalseid ja poliitilisi raskusi inimõiguste liikumise ajal.

Ajalugu
=======

### Souli algus

Esimesed soulmuusikastiilis laulud sündisid afroameeriklaste kirikumuusika ehk gospelmuusika ümber kirjutamisel, näiteks Ray Charlesi 1954. aasta laul "I’ve Got a Woman" oli uuem versioon vanast gospel laulust "I’ve Got a Savior". Aeglasemaid gospellugusid loodi ümber armastuslugudeks, nagu tegi seda James Brown looga "Please, Please, Please", kus Jumala ihkamise sõnum on ümber pööratud naise armastuse vastu. Souli esiisadeks on nimetatud Sam Cooke, Jackie Wilson, Ray Charles ja Otis Redding. 

### 1960ndad

60ndatel jäi soulmuusika oma gospeli ja rütmibluusi juurte juurde, kuid üle Ameerika Ühendriigi arendati seda stiili siiski eri suundades. Suuremates linnades nagu New York, Philadelphia, St. Louis, Memphis ja Chicago keskendus muusika heale produktsioonile ning vokaalsele ülesehitusele. Detroidis, kus tegutses plaadifirma Motown Records, oli rõhk popmuusika kõla saavutamisel. Lõunas oli soul järsem ja tugevate sõnumitega, mis tugines sünkopeeritud rütmidele ning ilustamata vokaalile. Aretha Franklin, kes on pärjatud hüüdnimega "The Queen of Soul", oli üks edukamaid Memphise päritolu lauljaid ning on peetud üheks parimaks artistiks läbi aegade. Souli populaarsus kasvas kiiresti ning domineeris mustanahaliste muusika edetabelites ning sageli ka popmuusika ridades. 

### 1970ndad

Soulmuusika kuldajaks nimetatakse 1970ndate algust, mil mustanahalistel artistidel tekkis võimalus teha muusikat, mis oli nii populaarne kui ka kommertsiaalselt edukas. Kümnendi alguses oli soulmuusika esindatud kõikides edetabelites ning oli mõjukas nii musta- kui ka valgenahaliste hulgas. Edukamad artistid olid jätkuvalt James Brown ja Aretha Franklin, ülima populaarsuse saavutasid ka Stevie Wonder, Marvin Gaye ja Al Green. 70ndatel hakkas soulmuusika hargnema uuteks muusikastiilideks. James Brown kasutas oma loomingus rohkem gruuvi, et lood oleksid tantsitavad ning sellest sündis *funk-*muusika. Soul oli ka suureks inspiratsiooniks diskomuusikale ning psühhedeelsele rokile.                       

70ndatel tekkis mõiste „valgenahaliste soul" (*blue-eyed* *soul*), kui soulmuusika esitajaks oli valgenahaline artist, kuid stiililist erinevust ei olnud. Jäljendati muusikat, mida tegi Motown Records. *Blue-eyed soul* mõistet kasutati Inglismaal kuni 80ndateni, populaarsemateks artistideks olid The Righteous Brothers, Steve Winwood, Van Morrison & Them. Kaudselt kasutatakse *blue-eyed* *soul* mõistet ka tänapäeva artistide puhul, kes on inspireeritud souli stiilist. Nende hulgas on Adele, Amy Winehouse ja Justin Timberlake. 

### 1980ndad

80ndatel peale disko- ja *funk*-muusika populaarsuse langust hakkasid souli artistid kasutama elektro-*funk* muusika elemente. Uued detailid tõid tulemuseks uue stiili, mida nimetatakse kaasaegseks rütmibluusiks (contemporary R&B). Kaasaegse rütmibluusi kuulsamad nimed on Whitney Houston ja Mariah Carey. Paljud noored artistid eelistasid siiski 60ndate ja 70ndate „toorest" *funk*’i ja souli. Lisades sellele suurlinnade hiphopi rütme, sündis uus alastiil *neo* soul. Tuntumad *neo* souli nimed on Lauryn Hill, Jill Scott ja Erykah Badu. 

### 1990ndatest tänapäevani

*Neo* soul ja kaasaegse rütmibluusi populaarsus jätkus kuni 21. sajandini, kuid uued liigid nagu retro soul ja alternatiivne rütmibluus kogusid samuti tähelepanu. Retro soulile andis hoo Amy Winehouse albumiga Back to Black, millega ta elustas 60ndate souli saundi. Tema kuulsus inspireeris ka teisi retro souli artiste nagu Sharon Jones, Charles Bradley ja Michael Kiwanuka. Alternatiivses rütmibluusis kasutatakse nii elektroonilisi kui ka akustilisi instrumente ning souli juured on äratuntavad nii rütmides kui ka laulusõnades. Praegused alternatiivse rütmibluusi artistide hulka hinnatakse The Weekend, SZA, Beyoncé ning Childish Gambino.

Tähtsamad plaadifirmad
======================

### Motown Records

Detroidis põhinenud Motown Recordsi asutas aastal 1959. Berry Gordy, võttes selle jaoks laenu 800 dollarit. Samal aastal ostis Berry Gordy Detroidis Grand Boulevardi tänavale kinnisvara Motowni kontori- ja salvestusruumide jaoks, mida nüüd teatakse nimega Hitsville U.S.A. Motown Recordsi, algusaastatel Tamla Records, esimene edukas ansambel The Miracles müüs 1960. aastal üle miljoni eksemplari. Juba 1971. aastaks oli Motown Recordsi alt väljastatud üle 110 laulu, mis jõudsid muusika edetabelite kümne parima hulka. Laulud edetabelites olid artistidelt nagu Stevie Wonder, The Supremes, Marvin Gaye, The Temptations.                                                                       

"The Motown Sound" stiil järgis kommertsproduktsiooni nüansse, lisati tähtsamad soulielemendid kerge struktuuriga laulule, rütme rõhutati tamburiini või käteplaksuga. Plaadifirma aitas noori artiste karjääri arendamise ja lavalise iseloomu loomisega. 1988. aastal müüs Berry Gordy 61 miljoni dollari eest oma osaluse maha ning Motown Records on nüüd osa Universal Music Groupist. 

### Stax Records

Memphises asutatud Stax Records on *southern* souli artistide plaadifirma. Stax Records, algse nimega Satellite Records asutasid õde ja vend Jim Stewart ning Estelle Axton aastal 1957. Staxi stiil oli erinev Motowni omast, laulude rõhuks oli kirevad puhkpillid ning tugev bass, mis mõjus läbi kõlarite tantsuplatsidel või raadios. 15 aastaga jõudis Stax Recordsi 167 laulu edetabelite parima 100 hulka. Kuulsamad plaadifirma artistid on Otis Redding, Booker T, Sam & Dave ning Rufus & Carla Thomas. 1967. aastal, pärast Otis Reddingi traagilist surma, loeti Stax Records hiilgeaeg lõppenuks, kuid plaadifirma uueks populaarseks näoks sai artist Isaac Hayes. Pärast pankrotti, 1977. aastal, läks Stax Records Fantasy plaadifirma alla. 

### Atlantic Records

Džässi armastajad Ahmet Ertegun ja Herb Abramson rajasid 1947. aastal plaadifirma Atlantic Records New Yorgis, mis oli järjepidevalt edukas 50ndatel, ning mis mängis souli revolutsioonis tähtsat rolli. 

Kuigi omanikud olid valgenahalised, värbasid nad oma plaadifirma alla mustanahalisi artiste, kes mängisid nii džässi kui ka erinevaid souli stiile. Ühed kõige tähtsamad souli ajaloo artistid nagu Ray Charles ning Aretha Franklin olid Atlantic Records suurimad esindajad.

Soul Eestis
===========

Nõukogude Eestis, 1970. aastatel, tehti samuti souli elementidega muusikat, esitajateks näiteks Marju Kuut, Els Himma, VSP Projekt,Magnetic Band ja Teravik. Üheks peamiseks soul ja *funk* esindajaks eesti muusikas 20. sajandil oli Velly Joonas. 21. sajandil on Eestis nähtav kaasaegset rütmibluusi, retro souli ning ka disko-*funk*’i esindavad artistid on Rita Ray, Sofia Rubina, Anett, Lexsoul Dancemachine ja The Motown Sound. Eestis tegutseb ka plaadifirma Estonian Funk Embassy, mis koondab enda alla mitmeid eesti souli ja *funk*-artiste. Frotee on eesti plaadifirma, mille eesmärk on tutvustada artistide lugusid, mis Nõukogude režiimi all jäänud väljastamata.

Viited
======

1. 1 2  Hansen, S. (2016). Soulmuusika harmoonia arengutendentsid 1950.-1980. Aastatel billboardi r&b edetabeli lugude näitel. [Bakalaureusetöö].
2. 1 2 3  MasterClass (2021) *Soul Music Guide: History and Sounds of Soul Music.*  https://www.masterclass.com/articles/soul-music-guide
3. 1 2 3  Errey, M. (2023) *History of Soul Music*. https://www.englishclub.com/vocabulary/music-soul.php
4. ↑  Soul: 1960. (2023) *The Jazz History Tree*.

https://www.jazzhistorytree.com/soul/
5. ↑  Kerlinger, C. (2022) *The Power Of Soul Music In The 1970s.* https://www.benvaughn.com/the-power-of-soul-music-in-the-1970s/
6. ↑  Altsoo, M. (1977) *TRÜ : Tartu Riiklik Ülikool : EKP TRÜ komitee, TRÜ rektoraadi, ELKNÜ TRÜ komitee ja TRÜ ametiühingukomitee häälekandja*, nr. 32, 11 november 1977. https://dea.digar.ee/?a=d&d=truajaleht19771111.2.20&srpos=6&e=-------et-25--1--txt-txIN%7ctxTI%7ctxAU%7ctxTA-soul+muusika------------
7. ↑  Britannica, T. Editors of Encyclopaedia (2020, October 6). *blue-eyed soul. Encyclopedia Britannica*. https://www.britannica.com/art/blue-eyed-soul
8. ↑  Classic Motown (2023). https://classic.motown.com/timeline/
9. 1 2  Detroit Historical Society (2023) Encyclopedia of Detroit. https://detroithistorical.org/learn/encyclopedia-of-detroit/motown-records
10. 1 2  Stax Records. (2023). *Stax Records History*. https://staxrecords.com/history/
11. 1 2  Gillett, C. (2023) "Atlantic Records". *Encyclopedia Britannica*, 17 Jul. 2023. https://www.britannica.com/topic/Atlantic-Records-1688327.
12. ↑  Viilup, K. (2015). Arvustus. Lexsoul Dancemachine ehitas funki uuesti üles. *ERR*https://kultuur.err.ee/309416/arvustus-lexsoul-dancemachine-ehitas-funki-uuesti-ules
13. ↑  Estonian Funk Embassy. (2023a). *Rita Ray*. https://funkembassy.eu/rita-ray/
14. ↑  Sofia Rubina (2023) https://www.sofiarubina.eu/my-story
15. ↑  ANETT (2023).
16. ↑  Viilup, K. (2023). Robert Linna Lexsoul Dancemachine'ist: me ei häbene olla peobänd. Kasutatud 09.10.2023 https://kultuur.err.ee/1609021463/robert-linna-lexsoul-dancemachine-ist-me-ei-habene-olla-peoband
17. ↑  Estonian Funk Embassy. (2023b). *The Motown Sound.* https://funkembassy.eu/the-motown-sound/
18. ↑  Estonian Funk Embassy. (2023c). *Mission*. https://funkembassy.eu/mission/
19. ↑  Frotee. (2023).